                                                                                               
Universitatea Paris Lodron din Salzburg (PLUS) se alătură alianței de universități europene CIVIS
CIVIS – o Universitate Europeană, zece campusuri universitare, oportunități nenumărate

Ghidată de dorința de a crea un singur campus inter-universitar în care studenții și cadrele didactice să poată studia, preda și cerceta ca acasă, CIVIS – Universitatea Civică Europeană este o Alianța Universitară Europeană inovatoare.
Toate activitățile noastre sunt inspirate de grija față de angajamentul civic și de crearea unei Universități ancorate în comunitatea locală și globală: Alianța CIVIS este deschisă noilor universități membre care împărtășesc valorile și viziunea noastră cu privire la învățământul superior. Pe această cale, suntem încântați să anunțăm că Universitatea Paris Lodron din Salzburg (PLUS) va fi al zecelea membru al Alianței noastre și prima universitate austriacă din familia noastră europeană.
Decizia Consiliului rectorilor și președinților CIVIS (CIVIS Board of Rectors and Presidents) de a primi în rândurile universităților membre CIVIS Universitatea Paris Lodron din Salzburg a fost unanimă, fiind adoptată în cadrul ultimei reuniuni CIVIS, care a avut loc la Universitatea Autonomă din Madrid. Decizia așteaptă aprobarea deplină a Comisiei Europene, care finanțează CIVIS prin intermediul programului Erasmus+.
Cadrele didactice și personalul administrativ din cadrul Universității Paris Lodron din Salzburg lucrează la pregătirea integrării universității în Alianță, inclusiv prin participarea la dezvoltarea unei viziuni strategice pentru CIVIS după actuala rundă de finanțare. Pentru studenții și cadrele universitare din PLUS, aderarea la CIVIS va oferi oportunități în ceea ce privește mobilitatea, co-crearea de programe educaționale și un proiect practic de implicare civică.
Universitatea Paris Lodron din Salzburg va aduce pentru CIVIS expertiză –  printre altele – în digital humanities, științele vieții și rețele internaționale. De asemenea, PLUS va reprezenta, pentru CIVIS, a doua universitate membră din Europa de limbă germană.
Cu aproape 18.000 de studenți și aproximativ 2.900 de angajați, Universitatea Paris Lodron din Salzburg este cea mai mare instituție de învățământ din Salzburg și un loc esențial de întâlnire pentru profesori și studenți, mediul academic și publicul larg. Primind la înființare, în 1622, numele fondatorului, prințul arhiepiscop Paris Lodron, PLUS a devenit, de la reînființarea sa din 1962, o universitate modernă activă în educație și cercetare cu (în curând) șase facultăți.
Studenții Universității Paris Lodron din Salzburg pot alege din 30 de domenii diferite de studiu predate în clădiri emblematice din Salzburgul vechi. Nu în ultimul rând, PLUS oferă studenților și un campus universitar modern alcătuit din Freisaal – Facultatea de Științe Naturale și Unipark Nonnta. Totodată, Universitatea Paris Lodron din Salzburg deține o serie de locații în Itzling și Rif, precum și în Linz, Krems și Viena.
După decizia de a primi Universitatea Paris Lodron din Salzburg în CIVIS, Amaya Mendikoetxa, rectorul Universității Autonome din Madrid a declarat: „Suntem încântați să urăm bun-venit în CIVIS Universității Paris Lodron din Salzburg, o instituție cu o puternică tradiție de predare bazată pe cercetare, cu care universitățile CIVIS împărtășesc principii esențiale, de excelență academică, durabilitate și implicare activă în mediul nostru social, cultural și economic”.
La rândul său, prof. dr. dr. h.c. Hendrik Lehnert, rectorul Universității Paris Lodron din Salzburg, a remarcat faptul că „Universitatea Paris Lodron din Salzburg este încântată de perspectiva de a lucra împreună cu ceilalți membri ai consorțiului CIVIS și de a contribui la soluționarea marilor provocări societale abordate de CIVIS”.
Nu în ultimul rând, profesorul Marian Preda, Rectorul Universității din București, salută integrarea Universității Paris Lodron din Salzburg în alianța universităților CIVIS, considerând că „în acest fel, consorțiul a câștigat o comunitate academică puternică și diversă. Viitorul CIVIS stă în dezvoltarea de proiecte comune și de întărirea colaborării inter-universitare. Ultimul an a fost unul extrem de important în dezvoltarea alianței noastre, prin multiple proiecte academice și de cercetare, prin inițiative de inovare pedagogică, prin implicare civică, iar integrarea Universității Paris Lodron din Salzburg, ca și a Universității din Glasgow – noii noștri parteneri – întăresc, prin buna reputație științifică și diversitatea comunităților academice, alianța CIVIS.”
Universitatea din București urează noilor colegi un călduros herzlich willkommen! (bun venit!)
CIVIS, o Universitate Civică Europeană
Universitatea Civică Europeană CIVIS este o alianță academică europeană ce reunește nouă dintre cele mai importante și reputate universități din Europa: Aix-Marseille Université (Franța), National and Kapodistrian University of Athens (Grecia), Universitatea din București (România), Université Libre de Bruxelles (Belgia), Universidad Autónoma de Madrid (Spania), Sapienza Università di Roma (Italia), Stockholm University (Suedia), Eberhard Karls Universität Tübingen (Germania) și University of Glasgow (Marea Britanie). Selectată de Comisia Europeană între cele 17 universități-pilot europene, CIVIS aduce laolaltă o comunitate cu peste 450.000 studenți și 65.000 de angajați, dintre care 30.000 sunt cadre didactice și cercetători. 
Mai multe informații despre CIVIS pot fi accesate atât pe site-ul oficial, www.civis.eu, cât și pe pagina dedicată de pe site-ul Universității din București, disponibilă aici. 

